Broj: 711-I-908-P-310-18/19-06-12

Zagreb, 5. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Zdenka Šiljaka, općinskog načelnika Općine Žumberak,** na 45. sjednici, održanoj 5. travnja 2019.g., donosi sljedeću:

**ODLUKU**

**I. Istovremenim obnašanjem dužnosti općinskog načelnika Općine Žumberak i obavljanja poslova upravljanja OBRTOM ZA POLJOPRIVREDU I UGOSTITELJSTVO ŽUMBERAK, SOŠICE, SOŠICE 17D, kao poslovnim subjektom u vlasništvu dužnosnika, u razdoblju od stupanja na dužnost 23. svibnja 2013. do dana imenovanja poslovođe obrta 12.2.2019., dužnosnik Zdenko Šiljak počinio je povredu članka 14. stavka 1. ZSSI-a.**

**II. Za povredu ZSSI-a, opisanu pod točkom I. ove izreke, dužnosniku Zdenku Šiljaku izriče se sankcija iz članka 42. stavka 1. podstavka 1. ZSSI-a, opomena.**

Obrazloženje

Povjerenstvo je na 32. sjednici, održanoj 21. prosinca 2019. g., pokrenulo postupak za odlučivanje o sukobu interesa protiv dužnosnika Zdenka Šiljaka, općinskog načelnika Općine Žumberak, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja poslova upravljanja OBRTOM ZA POLJOPRIVREDU I UGOSTITELJSTVO ŽUMBERAK, SOŠICE, SOŠICE 17D, kao poslovnim subjektom u vlasništvu dužnosnika.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Zdenko Šiljak povodom obnašanja dužnosti općinskog načelnika Općine Žumberak obvezan postupati sukladno odredbama ZSSI-a.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Povjerenstvo je u postupku redovite provjere podataka iz izvješća o imovinskom stanju dužnosnika Zdenka Šiljaka steklo saznanja kako imenovani dužnosnik za vrijeme obnašanja javne dužnosti općinskog načelnika Općine Žumberak istovremeno obavlja poslove upravljanja obrtom za poljoprivredu i ugostiteljstvo Žumberak, koje je u njegovom vlasništvu.

Uvidom u Registar dužnosnika kojeg vodi Povjerenstvo utvrđeno je kako je dužnosnik Zdenko Šiljak obnašao dužnost općinskog načelnika Općine Žumberak u razdoblju od 23. svibnja 2013. g. do 24. svibnja 2017. g., te od 25. svibnja 2017. g. ponovno obnaša istu dužnost.

Povjerenstvo je uvidom u izvješće o imovinskom stanju dužnosnika Zdenka Šiljaka, koje je dužnosnik dostavio povodom ispravka podataka 15. rujna 2018. g., utvrdilo da je dužnosnik naveo kako je vlasnik obrta za poljoprivredu i ugostiteljstvo Žumberak.

Uvidom u izvadak iz obrtnog registra Ureda državne uprave u Zagrebačkoj županiji, Službe za gospodarstvo, Ispostave Jastrebarsko, Povjerenstvo je utvrdilo kako je pod matičnim brojem obrta: 90014812, upisan ŽUMBERAK, obrt za poljoprivredu i ugostiteljstvo, vlasništvo Zdenka Šiljaka.

Usporedbom OIB-a dužnosnika Zdenka Šiljaka navedenog u izvješćima o imovinskom stanju dužnosnika podnesenim Povjerenstvu i OIB-a Zdenka Šiljaka kao vlasnika obrta za poljoprivredu i ugostiteljstvo Žumberak, koji je naveden u Obrtnom registru, utvrđeno je kako je riječ o istoj osobi.

Na zahtjev Povjerenstva, Općina Žumberak, u očitovanju od 26. listopada 2018. g., KLASA: 711-01/18-01/01, URBROJ: 238/34-18-01-01, navodi kako nije stupala u poslove odnose za vrijeme obnašanja dužnosti Zdenka Šiljaka u obrtu za poljoprivredu i ugostiteljstvo Žumberak u njegovom vlasništvu.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima.

Člankom 4. stavkom 4. ZSSI-a propisano je da su poslovni subjekti u smislu tog Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti i članovi drugih poslovnih subjekta osnovanih na temelju zakona.

Člankom 28. stavkom 1. Zakona o obrtu („Narodne novine“, broj 143/13) propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane navedenim Zakonom, koji će obrt voditi u ime i za račun obrtnika. Člankom 29. Zakona o obrtu propisano je da vođenje obrta putem poslovođe obrtnik prijavljuje mjesno nadležnom uredu državne uprave u županiji na čijem području se nalazi sjedište obrta, koje rješenjem utvrđuje vođenje obrta putem poslovođe i obavlja upis u Obrtni registar.

Kako se obrtnici smatraju poslovnim subjektima u smislu ZSSI-a, dužnosnici sukladno članku 14. stavku 1. ZSSI-a ne mogu obavljati poslove upravljanja obrtom. S obzirom da u obrtnom registru nije upisan podatak kako je upravljanje obrtom za poljoprivredu i ugostiteljstvo Žumberak u vlasništvu dužnosnika Zdenka Šiljaka preneseno na poslovođu, Povjerenstvo je iz prikupljenih podataka i dokumentacije steklo saznanja o mogućoj povredi članka 14. stavka 1. ZSSI-a.

Dužnosnik Zdenko Šiljak je 20. veljače 2019. dostavio pisano očitovanje na Odluku o pokretanju postupka u kojoj je naveo da dužnost općinskog načelnika obavlja profesionalno od 11. svibnja 2005. godine, a da obrt obavlja od 1996. godine te da je obrt u više navrata mijenjao naziv zbog proširenja djelatnosti u ugostiteljstvu. Navodi da nije znao da postoji zapreka za istovremeno obavljanje dužnosti općinskog načelnika i poslova obrta „Žumberak“ koji je u njegovom vlasništvu, a da njegov obrt nikada nije imao poslovnih odnosa s Općinom Žumberak, što je objavljeno i na službenim stranicama Općine Žumberak.

Nadalje ističe da je nakon zaprimanja Odluke o pokretanju postupka od 21. prosinca 2018. u obrtu zaposlio osobu koja zadovoljava uvjete za poslovođu, te je sukladno tome zatražio i promjenu u obrtnom registru i uveo Mirjanu Beg kao poslovođu u obrtu.

Ističe da će mu navedeno zapošljavanje nove osobe u obrtu predstavljati financijsko opterećenje, te da je u svim dosadašnjim izvješćima o imovinskom stanju navodio da ima obrt u svom vlasništvu.

S obzirom da se obrtnici smatraju poslovnim subjektima u smislu ZSSI-a, dužnosnici sukladno članku 14. stavku 1. ZSSI-a, ne mogu obavljati poslove upravljanja obrtom. Budući da da iz podataka upisanih u obrtnom registru, kao i iz očitovanja samog dužnosnika proizlazi da upravljanje obrtom nije bilo preneseno na poslovođu sve do donošenja odluke o imenovanju poslovođe od 7. ožujka 2019.g., Povjerenstvo je iz prikupljenih podataka i dokumentacije nedvojbeno utvrdilo da je dužnosnik Zdnko Šiljak istovremeno obnašao dužnost općinskog načelnika Općine Žumberak i obavljao poslove upravljanja obrtom u svom vlasništvu, čime je počinio povredu članka 14. stavka 1. ZSSI-a, i to u razdoblju od stupanja na dužnost do donošenja odluke o imenovanju poslovođe.

Člankom 42. ZSSI-a propisane su sankcije koje se mogu izreći za povredu određenih članaka navedenog zakona, među kojima su članak 14. ZSSI-a. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Uzimajući u obzir okolnost da je dužnosnik Zdenko Šiljak u kratkom roku po primitku pisanog otpravka Odluke o pokretanju postupka postupio po nalogu Povjerenstva te otklonio daljnje činjenje utvrđene povrede članka 14. stavka 1. ZSSI-a, Povjerenstvo je utvrdilo da se prema postupanju dužnosnika i prouzročenoj posljedici radi o očito lakom obliku kršenja odredbi ZSSI-a, u smislu članka 43. ZSSI-a.

Stoga Povjerenstvo smatra da je za opisane povrede primjerena sankcija opomena, propisana člankom 42. stavkom 1. točkom 1. ZSSI-a te je istu sankciju izreklo u točki II. izreke ove odluke.

 PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Zdenko Šiljak, elektronička dostava
2. Objava na internetskoj stranici Povjerenstva
3. Pismohrana